
PATVIRTINTA

Šakių rajono savivaldybės administracijos 
direktoriaus 2015 m.  rugsėjo 28 d. 
įsakymu Nr. AT-960
KULTŪROS IR TURIZMO SKYRIAUS VEIKLOS NUOSTATAI

I. BENDROSIOS NUOSTATOS


1. Skyriaus pavadinimas – Šakių rajono savivaldybės administracijos Kultūros ir turizmo skyrius (toliau – skyrius).

2. Skyriaus adresas – Bažnyčios g. 4, Šakiai.

3. Skyrius yra rajono savivaldybės tarybos sprendimu įsteigtas administracijos padalinys, turintis antspaudą su savivaldybės herbu, už kurio naudojimą ir saugojimą atsako skyriaus vedėjas.

4. Skyrius savo veikloje vadovaujasi Lietuvos Respublikos Konstitucija, Vietos savivaldos, Valstybės tarnybos, Viešojo administravimo, kultūros veiklą reglamentuojančiais įstatymais ir teisės aktais, savivaldybės tarybos sprendimais, savivaldybės administracijos nuostatais, mero potvarkiais, administracijos direktoriaus įsakymais ir šiais nuostatais.

5. Skyrius, vykdydamas jam pavestas funkcijas, bendradarbiauja su Lietuvos Respublikos Kultūros ministerija, Valstybiniu turizmo departamentu ir kitomis respublikinėmis bei apskrities institucijomis, įgyvendinančiomis kultūros ir turizmo politiką Lietuvoje, regione, savivaldybėje.
                   6. Skyrius nėra juridinis asmuo. 
II. UŽDAVINIAI IR FUNKCIJOS

                7. Svarbiausi skyriaus uždaviniai:

                7.1. puoselėti ir saugoti regiono kultūros tapatumą;

                7.2. sudaryti palankias sąlygas gyventojų kultūrinei veiklai ir užimtumui;

                7.3. skatinti kūrybinę veiklą ir meno įvairovę;

                7.4. didinti savivaldybės patrauklumą ir atvirumą;

                Skyrius atlieka šias funkcijas:

                 8. Rūpinasi gyventojų  bendrosios kultūros ugdymu ir etnokultūros puoselėjimu . 
                8.1. Rūpinasi vietos etninės kultūros išsaugojimu ir stiprinimu, esamų ir (ar) naujų etninės kultūros globai reikalingų institucijų ar padalinių steigimu, darbuotojų etatais, bendradarbiaujant su šalies mokslinio tyrimo ir metodinėmis institucijomis bei organizacijomis organizuoja etninės kultūros vertybių rinkimą, fiksavimą bei tyrinėjimą;

             8.2. Rūpinasi  savivaldybės etninės kultūros institucijomis,  etninės kultūros vertybių kaupimo,  konservavimo,  restauravimo,  tyrimo  bei populiarinimo programų finansavimu;

             8.3. Rūpinasi arba  remia  etnine kultūra pagrįstomis miestų  ir miestelių šventėmis, vietiniais ir tarptautiniais folkloro festivaliais ir kitais etninės kultūros populiarinimui skirtais renginiais.  Koordinuoja kitus viešuosius renginius (šventes, festivalius, konkursus, konferencijas ir kt.) savivaldybės teritorijoje, rūpinasi savivaldybės kultūros sklaida užsienyje;

            8.4 Rūpinasi meno kolektyvų steigimu, jų veiklos gerinimu, vaikų, jaunimo meniniu ugdymu;

            8.5. Sudaro tinkamas darbui sąlygas meno kolektyvų vadovams, specialistams, rūpinasi užmokesčio už darbą sistemos įgyvendinimu;

            8.6. Aprūpina meno kolektyvus tautiniais, koncertiniais kostiumais, muzikos instrumentais;

            8.7. Skatina ir remia meno kolektyvų koncertinę veiklą, dalyvavimą, tarptautiniuose respublikiniuose ir regioniniuose renginiuose – konkursuose, festivaliuose, šventėse; 

            8.8. Rengia regionines dainų šventes. Atsako už kolektyvų pasirengimą Lietuvos dainų šventėms;

            8.9. Rūpinasi profesionalaus meno sklaida savivaldybės teritorijoje, palaiko ryšius su kūrybinėmis organizacijomis, profesionalais dailininkais, inicijuoja ir įgyvendina profesionaliosios dailės, muzikos ir kitus projektus;

           8.10. Bendradarbiauja su nevyriausybinėmis organizacijomis, bendruomenėmis, teikia konsultacijas kultūros ir turizmo klausimais;

            9. Dalyvauja kultūros plėtros projektuose, rūpinasi bibliotekų, muziejų, teatrų,  kultūros  centrų  ir kitų kultūros  įstaigų   steigimu, reorganizavimu,   pertvarkymu,  likvidavimu  ir  jų    veiklos priežiūra  :

           9.1. Rengia savivaldybės kultūros ir turizmo plėtros programas, koordinuoja jų įgyvendinimą savivaldybės teritorijoje;

           9.2.Teikia savivaldybės tarybai siūlymus dėl kultūros įstaigų steigimo, pertvarkymo, reorganizavimo ir likvidavimo įstatymų nustatyta tvarka; 

          9.3. Pagal savo kompetenciją teikia savivaldybės tarybai pasiūlymus kultūros įstaigų ir jų veiklos, kultūros paveldo bei turizmo klausimais;

          9.4. Rūpinasi kultūros darbuotojų mokymu ir kvalifikacijos kėlimu;

          9.5. Koordinuoja ir kontroliuoja savivaldybės kultūros įstaigų veiklą;

          9.6.  Dalyvauja ir teikia siūlymus sudarant visų savivaldybės kultūros įstaigų biudžetą;

        9.7. Inicijuoja ir koordinuoja tarptautinio kultūrinio bendradarbiavimo ir turizmo projektų rengimą ir  įgyvendinimą;

        9.8. Palaiko viešuosius ryšius, kaupia, analizuoja, skleidžia informaciją kultūros ir turizmo klausimais;

        9.9. Teikia Kultūros ministerijai, Valstybiniam turizmo departamentui, savivaldybės tarybai, administracijos direktoriui ir kitoms valdžios institucijoms statistinę ir kitą informaciją įstatymų nustatyta tvarka;

        9.10. Dalyvauja kitų institucijų ir įstaigų sudarytų komisijų ir darbo grupių veikloje pagal skyriaus kompetenciją;

        9.11. Nustatyta tvarka nagrinėja fizinių ir juridinių asmenų prašymus, skundus, savivaldybės tarybos narių paklausimus ir rengia jiems atsakymus skyriaus veiklos klausimais.

        10. Rūpinasi nekilnojamųjų kultūros vertybių ir savivaldybės įsteigtų saugomų teritorijų, kai teritorijos ribos sutampa su saugomo objekto teritorija, priežiūra, tvarkymu  ir apsauga. Inicijuoja atskirųjų želdynų  žemės  sklypų  kadastrinių  matavimų  ir  įrašymą į Nekilnojamojo turto registrą atlikimą,  atlieka saugomų nekilnojamųjų kultūros vertybių stebėseną.

        10.1. Tarpininkauja tarp valdytojų ir Kultūros paveldo departamento: priima valdytojų prašymus, perduoda juos Kultūros paveldo departamentui su savo pasiūlymais ir teikia valdytojams atsakymus;

         10.2. Tikrina kultūros paveldo objektų būklę, kaupia informaciją ir teikia ją Kultūros paveldo departamentui kultūros ministro patvirtinta stebėsenos tvarka;

        10.3. Informuoja Kultūros paveldo departamentą apie savivaldybės priimtus sprendimus dėl valstybės saugomų objektų bei vietovių;

        10.4. Teikia kultūros paveldo objektų valdytojams šio įstatymo nuostatomis pagrįstus privalomus reikalavimus;

        10.5. Įstatymų nustatytais atvejais surašo administracinių teisės pažeidimų protokolus;

        10.6. Priima kitus sprendimus ir atlieka veiksmus pagal įstatymuose ir kituose teisės aktuose nustatytus Kultūros paveldo departamento suteiktus įgaliojimus;

        10.7. Rengia savivaldybės nekilnojamojo kultūros paveldo apskaitos, paveldotvarkos, švietimo, lavinimo ir kitas paveldosaugos programas ir organizuoja jų vykdymą;

       10.8. Inicijuoja ir organizuoja kultūros paveldo objektų skelbimą savivaldybės saugomais, teikia jų duomenis Kultūros vertybių registrui;

       10.9. Bendradarbiauja su kitų savivaldybių paveldosaugos padaliniais nekilnojamojo kultūros paveldo apsaugos srityje;

       10.10. Organizuoja tarptautinį bendradarbiavimą, susijusį su nekilnojamojo kultūros paveldo apsauga;

       10.11. Teikia kitiems savivaldybės padaliniams, įmonėms, įstaigoms, organizacijoms, kitiems juridiniams ir fiziniams asmenims siūlymus, metodinę ir dalykinę pagalbą nekilnojamojo kultūros paveldo išaiškinimo, saugojimo, pažinimo sklaidos, atgaivinimo klausimais;

       11. Dalyvauja organizuojant gyventojų  poilsį.

       12. Organizuoja ir tvarko skyriaus raštvedybą.

       13. Nagrinėja pareiškimus, skundus, siūlymus, juos apibendrina ir teikia išvadas administracijos direktoriui, vykdo jų kontrolę.

       14. Vykdo kitus administracijos direktoriaus ir direktoriaus pavaduotojo pavedimus.

III. SKYRIAUS STRUKTŪRA IR DARBO ORGANIZAVIMAS
      15. Skyriaus  struktūrą tvirtina savivaldybės administracijos direktorius .    

      16. Skyriui vadovauja ir už jo veiklą  bei priskirtų funkcijų įgyvendinimą atsako skyriaus vedėjas, kurį skiria ir atleidžia savivaldybės administracijos direktorius Valstybės tarnybos įstatymo nustatyta tvarka.

       17. Skyriaus specialistai skiriami ir atleidžiami savivaldybės administracijos direktoriaus Valstybės tarnybos įstatymo  nustatyta tvarka.

       18. Skyriaus vedėjo ir darbuotojų veiklą reglamentuoja pareigybių aprašymai, kuriuos tvirtina savivaldybės administracijos direktorius.

       19. Vedėjui nesant, jį pavaduoja kitas, savivaldybės administracijos direktoriaus įsakymu paskirtas valstybės tarnautojas.
       20. Skyriaus vedėjas ir specialistai rengia visų kultūros įstaigų vadovų ir specialistų pasitarimus, bendradarbiauja su savivaldybės administracijos skyriais, įstaigomis, nevyriausybinėmis organizacijomis kultūros ir turizmo klausimais.
                                   

       21. Skyriaus vedėjas:

       21.1. Planuoja, organizuoja ir kontroliuoja skyriaus darbą ir tiesiogiai atsako už skyriaus funkcijų kokybišką vykdymą;

       21.2  Atsako už Kultūros programos lėšų tikslingą panaudojimą;

       21.3. Teikia savivaldybės administracijos direktoriui skyriaus darbuotojų pareigybių aprašymo ir pareiginių nuostatų projektus bei pasiūlymus dėl darbuotojų klasių ir kategorijų, dėl jų tarnybinio paskatinimo bei nuobaudų skyrimo.

                           IV. SKYRIAUS TEISĖS IR PAREIGOS

Skyrius, įgyvendindamas jam pavestus uždavinius, turi teisę:

         22. Gauti nustatytąja tvarka informaciją iš Kultūros ministerijos, Valstybinio turizmo departamento, kitų respublikinių institucijų, savivaldybės tarybos, mero, administracijos direktoriaus, vietos savivaldos vykdomųjų institucijų, įmonių, įstaigų ir kitų organizacijų duomenis skyriaus kompetencijos klausimams spręsti ;     

        23.Turi teisę gauti iš valstybės ir savivaldybių institucijų, valdytojų, kitų fizinių ir juridinių asmenų informaciją apie kultūros paveldo objektus, apžiūrėti, fiksuoti ir tirti nekilnojamąsias kultūros vertybes ir nekilnojamuosius daiktus, kurie gali turėti vertingųjų savybių;

         24. Kviestis kultūros bei meno ir turizmo ekspertus svarbiems klausimams nagrinėti ir sprendimams teikti;

         25. Inicijuoti ir teikti pasiūlymus sudaryti prie skyriaus kultūros tarybą, ekspertų komisijas, kurių nuostatus ir personalinę sudėtį tvirtina administracijos direktorius;

         26. Teikti siūlymus savivaldybės administracijai dėl skyriaus darbo tobulinimo ir kitais kompetencijos klausimais;

         27. Teikti siūlymus savivaldybės tarybai, merui, administracijos direktoriui dėl priedų ir priemokų nustatymo kultūros įstaigų vadovams;

         28. Planuoti prekių ir paslaugų pirkimus Kultūros programos ribose ;

         29. Bendradarbiauti su šalies ir užsienio valstybių savivaldybių administracijomis, kultūros institucijomis kultūrinio bendradarbiavimo klausimais;

          30. Kelti kvalifikaciją, dalyvauti seminaruose, konferencijose;

          31. Gauti technines ir kitas skyriaus darbui reikalingas priemones;
          32. Gavus savivaldybės administracijos direktoriaus įgaliojimą, atstovauti savivaldybės administracijai valstybės institucijose, įstaigose bei užsienyje skyriaus kompetencijos klausimais.
          33. Įstatymų nustatyta tvarka teikti piliečiams informaciją apie skyriaus darbą;

34. Vykdyti savivaldybės tarybos sprendimus, mero potvarkius, administracijos direktoriaus įsakymus skyriaus kompetencijos klausimais;

          35.  Skyrius gali turėti ir kitų tarybos, mero ir administracijos direktoriaus suteiktų teisių ir pareigų.
                                                    V. ATSAKOMYBĖ

36. Skyriaus vedėjas atsako už pareigybės aprašyme nustatytų funkcijų vykdymą.

          37. Skyriaus darbuotojai atsako už: 

37.1. pareigybės aprašyme nustatytų funkcijų vykdymą;

37.2. jų žinioje esančių dokumentų išsaugojimą;

          37.3. skyriaus rengiamų tarybos sprendimų, direktoriaus įsakymų, mero potvarkių projektų teisėtumą ir pagrįstumą, pateiktos medžiagos, informacijos, teisingumą;

37.3. skyriaus materialinio turto naudojimą pagal paskirtį ir jo saugojimą, savivaldybės administracijos darbo tvarkos taisyklių laikymąsi;

       37.4. valstybės tarnautojų etikos principų ir  taisyklių  laikymąsi;

       37.5 savivaldybės  institucijų, įstaigų, įmonių profesinių ir komercinių paslapčių, sužinotų  einat  tarnybines pareigas, saugojimą.
VI. REIKALŲ PERDAVIMAS IR PERĖMIMAS
         38. Atleidus skyriaus vedėją ar kitą darbuotoją iš pareigų, savivaldybės administracijos direktoriaus įsakymu sudaryta komisija įsakyme nurodytu laiku turi perduoti reikalus laikinai einančiams pareigas arba naujam asmeniui. Perduodant reikalus, surašomas perdavimo – priėmimo aktas, kuriame nurodomas perduodamas ilgalaikis, trumpalaikis turtas, nurodytas savivaldybės administracijos inventoriniuose žiniaraščiuose bei kiti svarbiausi duomenys, apibūdinantys faktinę skyriaus atliekamų darbų padėtį ir būklę.

        39. Reikalų perdavimo ir priėmimo aktą pasirašo reikalus perduodantis ir juos perimantys asmenys. Jei reikalus perduodantis ar juos perimantis asmuo nesutinka su kai kuriais akto punktais, jis tai nurodo raštu, pasirašydamas aktą.

        40. Reikalų perdavimo ir priėmimo aktas surašomas dviem egzemplioriais, kurių vienas lieka komisijai, o kitas įteikiamas reikalus perimančiam asmeniui. Buvęs skyriaus darbuotojas turi teisę gauti akto kopiją.
                                  VII. SKYRIAUS LIKVIDAVIMAS
         41. Skyrius gali būti likviduojamas, reorganizuojams savivaldybės tarybos sprendimu įstatymų nustatyta tvarka.

_________________________________
